La presidenta obre la sessió i dóna per llegida l'acta de la sessió anterior, corresponent a la reunió ordinària del dia 3 de desembre distribuïda prèviament als membres.
- Expedients 2015/15 i 2015/16: informat al reclamant que pot accedir a l'expedient, presentar al·legacions i que resta pendent l'aprovació de la resolució pel Ple, previsiblement de la tercera setmana de desembre.
- Expedient 2015/17: pendent de l'informe de l'Autoritat Catalana de Protecció de Dades i de si els tercers afectats presenten al·legacions.
- Expedients 2015/21, 2015/22, 2015/23, 2015/24, 2015/26 i 2015/27: resten pendents de la tramesa de l'expedient per part de l'Ajuntament de l'Hospitalet.
- Expedients: 2015/20 i 2015/25: resta pendent de conèixer el resultat de l'accés efectiu a la informació sol·licitada i que així sigui comunicat pel representant del reclamant.
- Expedient 2015/28: sol·licitat informe a l'Ajuntament de Serós i expedient corresponent.
- Expedient 2015/29: nova reclamació i anàlisi del compliment dels requisits d'admissibilitat de la reclamació d'acord amb l'estudi preliminar.
La presidenta exposa el treball d'anàlisi i estudi de l'aplicació del silenci administratiu per evitar que resulti en perjudici de les persones que volen interposar una reclamació davant de la GAIP i presenta el document que ha elaborat el senyor Josep Mir que recull la problemàtica que planteja l'aplicació de l'article 35.3 de la Llei 19/2014, del 29 de desembre, de transparència, accés a la informació pública i bon govern, així com la seva implicació per al Manual de reclamació de la GAIP i les preguntes més freqüents que estan publicades en relació amb l'aplicació del silenci administratiu.
Es debaten els principals elements que implica aquesta controvèrsia i el seu trasllat al procediment de reclamació davant de la GAIP, qüestions que queden emplaçades per a la propera reunió del Ple per a la seva aprovació, si és el cas.
La presidenta informa que la reunió que estava prevista amb la directora de l'Agència de Transparència de l'Àrea Metropolitana de Barcelona va ser cancel·lada per problemes d'agenda i que està prevista la seva convocatòria properament.
El senyor Josep Mir informa del contingut d'una Proposta de Jornada sobre el dret d'accés a la informació pública que sigui organitzada per la GAIP juntament amb l'Associació Catalana de Municipis i la Federació de Municipis de Catalunya amb l'objecte de fer una anàlisi detallada sobre el dret d'accés a la informació pública, el seu exercici i les seves garanties adreçada principalment a juristes i altres responsables dels governs locals de Catalunya.
Així mateix informa, que en el si del Seminari de Dret Local organitzat per la Federació Catalana de Municipis, la propera sessió del dia 11 de desembre 2015, està prevista una sessió dedicada al Sistema de garanties del dret d'accés a la informació pública, a càrrec del senyor Emilio Guichot Reina, catedràtic acreditat de Dret Administratiu de la Universitat de Sevilla.
La presidenta informa que ha donat trasllat del document Criteris d'aplicació de la normativa en matèria d'accés a la informació pública als membres de la Mesa de coordinació per a l'aplicació homogènia de la normativa d'accés a la informació públic a, constituïda per la GAIP, l'Autoritat Catalana de Protecció de Dades i la Comissió Nacional d'Accés, Avaluació i Tria Documental per a la seva anàlisi, juntament amb l'acta de la primera sessió.
El senyor Josep Mir presenta el contingut del document d'al·legacions que ha preparat en relació amb les Normes reguladores de la Bústia Ètica i de Bon Govern elaborades per l'Ajuntament de Barcelona, aprovades inicialment per Acord de la Comissió de Govern de data 26 de novembre de 2015.
El document va ser tramès a la GAIP per al seu coneixement i informant que estarien en tràmit d'exposició pública des de la seva publicació al Butlletí Oficial de la Província de Barcelona.
El vicepresident informa que està finalitzant l'elaboració del Glossari per al web de la GAIP que ha de recollir els principals conceptes que es desprenen de la normativa de transparència i accés a la informació pública per facilitar-ne la comprensió i el coneixement per part dels ciutadans.
La presidenta de la Comissió aixeca la sessió de la qual, com a secretària, estenc aquesta acta.